RML ออกหุ้นกู้ 1 พันลบ.อายุ 3 ปี ดบ.4.7% ขายรายใหญ่14-19 มิ.ย. นี้
RML ออกหุ้นกู้ 1 พันลบ.อายุ 3 ปี ดอกเบี้ย 4.70% ขายรายใหญ่14-19 มิ.ย. นี้ 
5 มิ.ย. 2560

บริษัท ไรมอน แลนด์ จำกัด (มหาชน) หรือ RML ได้ยื่นแบบแสดงรายการข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อเสนอขายหุ้นกู้บริษัท ครั้งที่ 1/2560 มูลค่าไม่เกิน 1,000 ล้านบาท อายุ 3 ปี ครบกำหนดไถ่ถอนในปี 2563  และมีจำนวนหุ้นกู้ที่สำรองเพื่อการเสนอขายเพิ่มเติมไม่เกิน 200 ล้านบาท
โดยกำหนดอัตราดอกเบี้ยที่ร้อยละ 4.70 ต่อปี จะเสนอขายให้ผู้ลงทุนสถาบัน และ/หรือ ผู้ลงทุนรายใหญ่ เปิดให้จองซื้อหุ้นกู้ระหว่างวันที่ 14-19 มิ.ย. นี้  โดยบล.ทรีนีตี้ บล.เอเซีย พลัส เป็นผู้จัดการการจัดจำหน่ายหุ้นกู้  และมีบล.เคจีไอ (ประเทศไทย) และ บล.ยูโอบี เคย์เฮียน (ประเทศไทย) เป็นผู้ร่วมจัดจำหน่าย
RML  ได้รับการจัดอันดับความน่าเชื่อถือจากบริษัท ทริสเรทติ้ง จำกัด ในระดับ “BBB-” แนวโน้มแครดิต “Stable” เมื่อวันที่ 9 พ.ย.59
บริษัทมีวัตถุประสงค์ที่จะนำเงินที่ได้จากการเสนอขายหุ้นกู้ครั้งนี้เพื่อเป็นเงินทุนหมุนเวียน และ/หรือ การจัดหาเงินทุนที่เหมาะสมให้สอดคล้องกับผลการดำเนินงาน และ/หรือ ขยายธุรกิจต่อไปในอนาคต และ/หรือ ชำระคืนเงินกู้ และ/หรือ ไถ่ถอนหุ้นกู้